કોરોનાની સારવારમાં ઉપયોગી દવાઓ મોંઘી થવાની દહેશત | Vyaapaar Samachar
કોરોનાની સારવારમાં ઉપયોગી દવાઓ મોંઘી થવાની દહેશત
india-news | July 20, 2021, 5:05 PM
નવી દિલ્હી: આવનાર દિવસોમાં કોરોનાની સારવારમાં જરૂરી દવાઓના ભાવમાં વધારો જોવા મળી શકે છે. આનું સૌથી મોટું કારણ દવાઓ બનાવવામાં ઉપયોગી કાચા માલના ભાવમાં વધારો છે. દવાઓના કાચા માલ એટલે કે એક્ટિવ ફાર્માસ્યૂટિકલ ઈનગ્રેડિએન્ટ્સ એટલે કે APIના ભાવમાં કોરોના પહેલાની તુલનામાં લગભગ 140 ટકા સુધીની વૃદ્ધિ થઈ છે. આ કારણે ફાર્મા ઈન્ડસ્ટ્રી પર દબાણ વધતું જાય છે, જેથી દવાઓના ભાવ વધી શકે છે. ફાર્મા કંપનીઓને આયાત પણ ઘણી મોંઘી પડી રહી છે અને સાથે જ ચીન તરફથી સપ્લાયમાં પણ મુશ્કેલી આવી રહી છે. આ તમામને લીધે ભાવ લગભગ 50 ટકા સુધી વધી શકે છે અને બની શકે છે કે કોરોનાની દવાઓની અછત સામે પણ લડવું પડે.
આ દવાઓના API થયા મોંઘા
તાવ અને પેઇન કિલર મેડિસિન પેરાસીટામોલના એપીઆઈની કિંમતમાં લગભગ 139 ટકાનો વધારો થયો છે. જીવનરક્ષક એન્ટિબાયોટિક મેરોપેનેમ (કોરોના માટે પણ વપરાય છે) ના એપીઆઈની કિંમતમાં 127% નો વધારો થયો છે. એન્ટિ ડાયાબિટીક મેટફોર્મિનના એપીઆઈની કિંમત લગભગ 124% વધી છે. ભારતમાં એપીઆઈની આયાતનો લગભગ 70 ટકા ભાગ ચીનથી આવે છે. સેફેલોસ્પોરીન્સ, એજીથ્રોમાઈસિન અને પેનાસિલિન જેવા જીવનરક્ષક એન્ટિબાયોટિક્સ માટે ચીન પર નિર્ભરતા લગભગ 90 ટકા છે.
દર્દીઓ પર પડશે બોજ
સરકારના નિયંત્રણ હેઠળની દવાઓના ભાવ હોવાથી કંપનીઓએ ઉંચા ભાવે કાચો માલ ખરીદવો પડે છે, જે ભવિષ્યમાં દવાઓની અછતનો પણ ભય છે. આવી સ્થિતિમાં ફાર્માસ્યુટિકલ કંપનીઓ કેટલાક ઉચ્ચ-મૂલ્યવાળા ઉત્પાદનો તરફ વળી શકે છે, જેનો નફો વધારે છે. કેટલીક દવાઓ રિટેલ શેલ્ફમાંથી ખાલી અદૃશ્ય થઈ શકે છે, કેમ કે કંપનીઓ ઓછા નફા અથવા નુકસાનને કારણે તેનું ઉત્પાદન કરવાનું બંધ કરી શકે છે. ફાર્મા ઈન્ડસ્ટ્રીના વિશેષજ્ઞો માને છે કે એવામાં તમામ બોજ દર્દીઓ પર આવી શકે છે જેમણે મજબૂર થઈને મોંઘી દવાઓ ખરીદવી પડે છે.
આ 3 કારણોથી મોંઘી થઈ શકે છે દવાઓ
દવાઓની કિંમતોનું સૌથી મોટું કારણ એ હશે કે કાચા માલ એટલે કે API ની કિંમતમાં વધારો થઈ રહ્યો છે. ત્યારે સપ્લાયની સમસ્યાઓ દવાઓના ભાવને પણ અસર કરી શકે છે. એટલું જ નહીં, કાર્ગોના દરોમાં નોંધપાત્ર વધારો થયો છે. આયાત માટે કન્ટેનર ઉપલબ્ધ નથી. આવી સ્થિતિમાં કંપનીઓને ઉંચા ભાવ ચૂકવવાની ફરજ પડી રહી છે, જેનાથી દવાઓના ભાવમાં પણ વધારો થવાની આશંકા છે.